83 in een week in Wes-Kaap vermoorBheki Cele, minister van polisie. (Foto: GCIS) Die jongste misdaadstatistieke wys dalk dat die Wes-Kaap van ál die provinsies die kleinste styging in die moordsyfer (0,2%) het, maar “uiterste geweld en brutaliteit teister hierdie provinsie,” sê die minister van polisie. Min. Bheki Cele het Donderdag tydens ’n mediakonferensie in Kaapstad onthul dat 83 mense in minder as ’n week (5 tot 11 September) in die Wes-Kaap vermoor is. Die meeste van dié moorde is in en om die Kaapse metropool en op die Kaapse Vlakte gepleeg. Argumente, rooftogte en bendegeweld blyk tans die grootste oorsake van moord in die provinsie te wees. Cele het ook vandag onthul dat dit in dié stadium drie keer meer waarskynlik is dat ’n oortreder in die Wes-Kaap ’n vuurwapen sal gebruik om mee te moor as enige ander wapen. Die feit dat 33 vuurwapens en 538 koeëls onlangs binne ŉ week van die Kaapse Vlakte se strate verwyder is, is tekenend hiervan. Cele se kommer oor Kapenaars spruit uit die jongste misdaadstatistieke wat toon dat die Wes-Kaap tussen April en Junie vanjaar ŉ toename in kontakmisdaad, waaronder sake van moord, poging tot moord, seksuele misdrywe, aanranding en roof, beleef het. Die Nyanga-polisiestasie in Kaapstad is dan ook die voorloper in die Top-30-kontakmisdaadpolisiestasies in die land. Dit lyk ook asof ander Wes-Kaapse polisiestasies hul hande vol het. Altesaam 32 sake van ontvoering is vanaf Maart vanjaar vir ondersoek by die Wes-Kaapse polisie aanhangig gemaak. ’n Totaal van 15 vermeende ontvoerders is egter ook in dié tydperk in hegtenis geneem. Intussen het die Wes-Kaapse vervoersektor onder geweld, intimidasie en sabotasie gebuk gegaan. Altesame 38 sake van aanvalle op onderskeidelik busse van Intercape, Golden Arrow, Mavumisa sowel as taxi’s is in Augustus alleen by die Wes-Kaapse polisie aangemeld. Altesame 16 mense is in verband met dié voorvalle in hegtenis geneem en staan nou tereg op aanklag van openbare geweld en opsetlike saakbeskadiging. Cele het Kapenaars egter vandag gerus gestel dat die polisie gefokus bly op die voorkoming, bekamping en ondersoek van misdade. Luidens die minister se statistieke is 16 mense in hegtenis geneem vir hul beweerde rol in veelvuldige skietvoorvalle in Khayelitsha en Gugulethu wat die afgelope paar maande die lewe van 58 mense geëis het. Die howe het boonop tussen 1 April en 11 September 21 oortreders van moord en verkragting skuldig bevind en lewenslange vonnisse opgelê. Dít terwyl 118 skuldig bevind is aan ernstige misdade soos moord (27) en verkragting (84). Tog heers daar nou diep kommer oor landdroste se veiligheid ná die onlangse moord op Romay van Rooyen, ŉ Kaapse landdros. “Die departemente van polisie en justisie asook die misdaadvoorkoming- en veiligheidsgroepering (JCPS) as geheel bly diep bekommerd oor die veiligheid van lede van die land se regbank,” het Cele gesê.